text: 管玉音，字振之，南直隸蘇州府長洲縣人。生平.與文震孟、姚希孟俱《春秋》名家。萬曆三十七年乙丑科進士，歷工部營繕司郎中，督造明德陵，殫心節費。崇禎二年己巳冬，京師戒嚴，議造城上箭簾，大璫欲為破冒，本部尚書張鳳翔特薦玉音任之，不日完工，省費鉅萬，璫銜之，蜚語中傷，廷杖歸，養病數年卒。邑諸生管定，字子靜，工部郎中玉音猶子也。少年負才，順治丁亥，上海諸生欽浩通款舟山，疏吳中忠義士二十三，以崇禎癸未進士劉曙為首，曙實不識欽，其書為清軍遊騎所獲，巡撫土國寶密令知府吳崇宗掩捕書中諸人，管定亦以名在錄中被執，與曙同日死。鄭敷教為作傳。墓在伏龍山。
metadata: erhwenkuo/wikipedia-zhtw
metadata: 管玉音
metadata: https://zh.wikipedia.org/wiki?curid=7519206